REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/81-17

4. jun 2017. godine

B e o g r a d

ZAPISNIK

16. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU,ODRŽANE 17. MAJA 2017. GODINE

 Sednica je počela u 10 časova i 35 minuta.

 Sednicom je predsedavala Snežana B. Petrović, predsednik Odbora.

 Pored predsednika, sednici su prisustvovali članovi Odbora: Aleksandra Tomić, Studenka Kovačević, Jelena Mijatović, Zoran Bojanić, Snežana R. Petrović, Ivan Manojlović, Tomislav Ljubenović, Gorica Gajić, Ivan Kostić i Vojislav Vujić.

 Sednici su prisustvovali zamenici odsutnih članova Odbora: Stanislava Janošević (zamenik člana Odbora Dragomira Karića), Snežana Paunović (zamenik člana Odbora Novice Tončeva), Aleksandar Stevanović (zamenik člana Odbora Branislava Mihajlovića) i Nataša Mihailović Vacić (zamenik člana Odbora Vladimira Marinkovića).

 Sednici nisu prisustvovali članovi Odbora Dejan Nikolić i Zdravko Stanković, niti njihovi zamenici.

 Sednici su, na poziv predsednika, prisustvovali: Milun Trivunac, državni sekretar u Ministarstvu privrede, Dragan Ugrčić, pomoćnik ministra privrede i Jelena Arsić, savetnik u Ministarstvu privrede, Stevan Nikčević i Vesna Kovač, državni sekretari u Ministarstvu trgovine, turizma i telekomunikacija i Renata Pindžo, pomoćnik ministra trgovine, turizma i telekomunikacija.

 Na predlog predsednika, Odbor je jednoglasno utvrdio sledeći

D n e v n i r e d

 1. Razmatranje Informacije o radu Ministarstva privrede za period oktobar-decembar 2016. godine (broj 02-310/17 od 10. februara 2017. godine);

 2. Razmatranje Izveštaja Ministarstva privrede o stanju postupka privatizacije za oktobar 2016. godine (broj 02-23057/16 od 29. novembra 2016. godine);

 3. Razmatranje Izveštaja Ministarstva privrede o stanju postupka privatizacije za novembar 2016. godine (broj 02-3476/16 od 20. decembra 2016. godine);

 4. Razmatranje Izveštaja Ministarstva privrede o stanju postupka privatizacije za decembar 2016. godine (broj 02-195/17 od 30. januara 2017. godine);

 5. Razmatranje Izveštaja Ministarstva privrede o stanju postupka privatizacije za januar 2017. godine (broj 02-695/17 od 21. marta 2017. godine);

6. Razmatranje Izveštaja Ministarstva privrede o stanju postupka privatizacije za februar 2017. godine (broj 02-696/17 od 21. marta 2017. godine);

7. Razmatranje Izveštaja Ministarstva privrede o stanju postupka privatizacije za mart 2017. godine (broj 02-872/17 od 21. marta 2017. godine);

 8. Razmatranje Izveštaja o radu Ministarstva trgovine, turizma i telekomunikacija za period od 1. oktobra 2016. godine do 31. decembra 2016. godine (broj 02-287/17 od 8. februara 2017. godine);

9. Razmatranje Izveštaja o radu Ministarstva trgovine, turizma i telekomunikacija za period od 1. januara 2017. godine do 31. marta 2017. godine (broj 02-1291/17 od 12. maja 2017. godine);

10. Razno.

 Pre razmatranja tačaka utvrđenog dnevnog reda, Odbor je većinom glasova usvojio zapisnike 13, 14. i 15. sednice Odbora.

 Na predlog predsednika, Odbor je većinom glasova odlučio da objedini raspravu o prvoj, drugoj, trećoj, četvrtoj, petoj, šestoj i sedmoj tački dnevnog reda, i da objedini raspravu o osmoj i devetoj tački dnevnog reda.

####  Predsednik Odbora je podsetila da, u skladu sa članom 229. Poslovnika Narodne skupštine, ministar informiše nadležni odbor Narodne skupštine o radu ministarstva jednom u tri meseca, a o zaključcima odbora povodom podnete informacije, odbor podnosi izveštaj Narodnoj skupštini (prva, osma i deveta tačka utvrđenog dnevnog reda). Odbor, u skladu sa članom 84. Zakona o privatizaciji i članom 54. Poslovnika Narodne skupštine, razmatra redovne mesečne izveštaje Ministarstva privrede o stanju postupka privatizacije, zaključenim ugovorima o prodaji kapitala, odnosno imovine, sa priloženim ugovorima, pokrenutim postupcima privatizacije, radu subjekata nadležnih za sprovođenje postupka privatizacije, a Ministarstvo privrede pruža sve potrebne podatke i informacije po zahtevu Odbora (druga, treća, četvrta, peta, šesta i sedma tačka utvrđenog dnevnog reda).

 Prva, druga, treća, četvrta, peta, šesta i sedma tačka dnevnog reda - **Informacija o radu Ministarstva privrede za period oktobar-decembar 2016. godine; Izveštaj Ministarstva privrede o stanju postupka privatizacije za oktobar 2016. godine; Izveštaj Ministarstva privrede o stanju postupka privatizacije za novembar 2016. godine; Izveštaj Ministarstva privrede o stanju postupka privatizacije za decembar 2016. godine; Izveštaj Ministarstva privrede o stanju postupka privatizacije za januar 2017. godine; Izveštaj Ministarstva privrede o stanju postupka privatizacije za februar 2017. godine; Izveštaj Ministarstva privrede o stanju postupka privatizacije za mart 2017. godine**

 Odbor je razmotrio Informaciju o radu Ministarstva privrede za period oktobar-decembar 2016. godine i podneo Izveštaj Narodnoj skupštini.

 U uvodnim napomenama, predstavnici Ministarstva privrede izneli su da su od oktobra 2016. godine do marta 2017. godine u portfelju Ministarstva privrede bila 174 preduzeća koja su bila u postupku privatizacije, a trenutno ih je 156. Broj preduzeća se stalno menja, jer kod nekih preduzeća dolazi do raskida ugovora o privatizaciji, kada se vraćaju u portfelj Ministarstva privrede. Cilj Vlade je da se broj preduzeća koja još nisu privatizovana smanji na 120 do 130 do kraja mandata. U Ministarstvu privrede obrazovane su posebne radne grupe za kompleksna preduzeća kao što su „Petrohemija“,„RTB Bor“ ili **„**Galenika“, koje rešavaju slučaj po slučaj**.** U praksi se pokazalo da su se za jedan broj preduzeća nad kojima je od 2015. godine i početka 2016. godine pokrenut stečajni postupak (unovčena imovina, isplaćene zarade i rešeni viškovi zaposlenih kroz socijalne programe), sada našli kupci i zaposlili novi radnici. Prodaja imovine kroz stečaj se pokazala kao efikasan način privatizacije za manja preduzeća, dok se velika preduzeća rešavaju pojedinačno.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* kada će se izmene Zakona o stečaju naći pred Narodnom skupštinom, šta će biti nova rešenja i koje će slabosti u dosadašnjoj primeni biti otklonjene;
* koji su detalji o daljim planovima u „RTB Bor“ i kada se može očekivati konačno rešenje za situaciju u „RTB Bor“ .

 Izneto je mišljenje da je za završetak procesa privatizacije nužno izmeniti važeći Zakon o stečaju, jer sadrži manjkavosti koje onemogućavaju da se efikasno naplate potraživanja.

 Istaknuto je da je važno da Ministarstvo privrede učini maksimalan napor da se na terenu iznađu najbolja moguća rešenja za velika preduzeća u manje razvijenim područjima Srbije, jer je egzistencija ljudi u tim oblastima direktno vezana za ta preduzeća. Takođe, Ministarstvo svojim programima podrške malim i srednjim preduzećima, u saradnji sa Fondom za razvoj, može značajno doprineti unapređenju privrede u manje razvijenim delovima Srbije. Izneto je zadovoljstvo saradnjom sa Ministarstvom privrede, pružanjem adekvatnih i blagovremenih informacija i aktivnim učešćem na sednici Odbora koja je održana u Kruševcu.

 Izneta je pohvala za rad i aktivnosti Ministarstva privrede, posebno u pogledu angažovanja na terenu i dostupnosti informacija i podrške svim mikro i malim preduzećima, kao i u pogledu kontinuiranih napora koje ulaže u rešavanju višedecenijskih problema u privredi Srbije. Posebno su istaknuti rezultati primene Zakona o stečaju i što se u praksi potvrdilo da stečaj može imati pozitivan ishod. Izražena je nada da će Ministarstvo privrede uspeti da reši i problem preduzeća „14. oktobar“, gde je u pitanju bila nerealna procena kapitala.

 U odgovoru na postavljena pitanja, izneto je da je za pripremu Nacrta zakona o izmenama i dopunama Zakona o stečaju obrazovana Radna grupa koja je intenzivno radila na rešenjima. u najskorije vreme će se usaglasiti tehnički detalji, nakon čega će biti upućen Vladi na razmatranje. Cilj izmena Zakona je da se ubrza postupak stečaja, da se omogući brže unovčenje imovine, da se poboljša položaj hipotekarnih poverilaca, koji do sada nisu mogli da budu članovi odbora poverilaca, niti skupštine poverilaca. U izveštaju Međunarodnog monetarnog fonda (MMF) i Svetske banke, Zakon o stečaju se po kvalitetu nalazi na 16. mestu u svetu. Od februara 2015. godine su pokrenuta 283 stečajna postupka, od čega je stečajni postupak završen u značajnom broju preduzeća, prodata je imovina, namireni su poverioci. To se pokazalo efikasnije u odnosu na postupak privatizacije, kojim su kupci obavezivani na određene obaveze u pogledu investicija, poštovanja socijalnog programa, dostavljanja bankarskih garancija. Kupci su u postupku privatizacije i nakon kupovine u nadležnosti Ministarstva privrede. U postupku stečaja toga nema, kupac kupuje imovinu i stavlja je u poslovnu funkciju bez daljih obaveza. Izmene Zakona o stečaju su predmet razgovora uokviru obaveza iz aranžmana sa MMF i biće predmet junske revizije. MMF i Svetska banka traže da se izmene zakona što pre usvoje i uđu u skupštinsku proceduru. Dobar deo privatizacionog portfolia je preseljen u stečaj. Prethodni koncept i prethodni Zakon o privatizaciji je imao dobru nameru da pronađe kupce i investitore koji bi bili obavezani da održe maksimalnu zaposlenost, da u određenom vremenskom periodu izvrše neophodne investicije i da polože prvoklasne bankarske garancije. U sprovođenju tog koncepta dolazilo je do različitih ishoda. Pojedini investitori su imali dobru volju i namere, ali nisu mogli da se uklope u troškove poslovanja, prilagode promenama na tržištu i da realizuju investicije na koje su se obavezali. Dolazilo je do situacija da se ugovori raskidaju, preduzeća vraćaju u portfolio Agencije za privatizaciju, a nakon zakonskih izmena u portfolio Ministarstva privrede. Ministarstvo privrede se aktivno angažuje oko sedam ili osam preduzeća za koja MMF ocenjuje da predstavljaju fiskalni rizik u smislu davanja iz budžeta. U prethodnom periodu je zaustavljeno masovno davanje budžetskih sredstava i kreditna podrška, koja je bila haotična do 2014. godine. Problem „Železare“ Smederevo je rešen na najefikasniji način, jer je to preduzeće stvaralo najveće gubitke i zahtevalo budžetska davanja za pokrivanje gubitaka od oko 110 do 120 miliona evra na godišnjem nivou. Situacija u „RTB Bor“ je značajno bolja u odnosu na perid od pre godinu i po do dve godine, kada je cena bakra na svetskom tržištu drastično pala na 4 000 do 4 400 dolara po toni. Tada se „RTB Bor“ suočio sa problemima u likvidnosti, nije mogao da izmiruje sve obaveze na vreme, a imao je državnu garanciju od 135 miliona evra kojom je bila garantovana investicija u novu topionicu. Realno je pretila opasnost da se ta garancija aktivira direktno na teret budžeta. Pored toga, „RTB Bor“ je stvorio dugove prema „EPS“-u za utrošenu električnu energiju. Trenutno sve zaostale obaveze servisira i redovno plaća račune za struju, prema unapred pripremljnom planu reorganizacije. Situacija je dosta bolja, jer je i cena bakra sada oko 5 700 do 5 800 dolara po toni. Za privatizaciju „Galenike“ će biti objavljen novi javni poziv. Najveći problem u privatizaciji „Galenike“ je deo duga od 71 milion evra koji „Galenika“ duguje komercijalnim bankama i koji je obezbeđen hipotekom na novoj fabrici u Zemunu. Jedna porcija duga od oko 60 miliona je uglavnom prema istim bankama, a garantovana je državnom garancijom. Ostali deo duga prema državnim poveriocima je, prema Zakonu o privatizaciji, moguće otpisati ili konvertovati u kapital. „PKB“ se priprema za dalju privatizaciju. Prvenstveni cilj Ministarstva privrede je da se „PKB“ privatizuje na način koji će omogućiti da se održi stočarska proizvodnja, s obzirom da je “PKB“ najveći snabdevač Beograda mlekom, sa oko 60%. Poljoprivredno zemljište u vlasništvu „PKB“ je oko 22 hiljade hektara. Vode se razgovori sa potencijalnim investitorima, sa ciljem je da se potencijalni investitor obaveže da će održati proizvodnju minimum tri godine. JP „Resavica“ koje ima 4 000 rudara je jedina firma koja i dalje direktno prima subvenciju od 4,4 milijarde dinara godišnje iz budžeta Republike Srbije, sa razdela Ministarstva energetike. U proseku, svaki rudar u „Resavici“ državu košta jedan milion dinara godišnje. „Resavica“ nema sposobnost da na operativnom nivou pokrije svoje rashode. Ministarstvo energetike sprovodi sveobuhvatnu studiju koja treba da pokaže da li ima smisla da se zatvore neki od devet rudnika, s obzirom da rude u nekim rudnicima nema. Aktivnosti oko prodaje ovih preduzeća angažuju oko 80% radnog vremena zaposlenih u Ministarstvu privrede, jer dobre prodaje predstavljaju i šansu da se privatizacijom i privlačenjem investicija u ove firme u kraćem ili dužem roku uveća BDP i održi zaposlenost. Trenutno je na snazi produžetak oglasa za profesionalizaciju menadžmenta u „RTB Bor“. Na oglas se prijavio samo jedan zainteresovani kandidat, koji je tražio dodatni rok da izvrši analize kako bi predao svoju ponudu. Ideja za profesionalizaciju menadžmenta se javila u razgovoru sa predstavnicima MMF i Svetske banke, u trenutku kada je cena bakra bila značajno depresirana i stanje u „RTB Bor“ veoma loše. Glavni problem „RTB Bor“ je slaba investiranost u rudarske aktivnosti. Investirano je u topionicu, a nema dovoljno rude za tu topionicu, koja dobro radi i koja je izgrađena prema svim ekološkim normama, pa se postavlja pitanje svrsishodnosti investiranja prvo u topionicu. Međutim, treba se podsetiti da je ta odluka doneta u vreme kada je ekološko stanje u Boru bilo katastrofalno loše i kada je bilo ugroženo zdravlje stanovnika Bora. Alternativa je bila da se stara topionica ugasi, ali u tom slučaju ne bi postojala mogućnost da se ruda prerađuje u zemlji. Buduća privatizacija uzima u razmatranje i tu činjenicu. Neophodno je pronalaženje strateškog partnera, a procena je da je najbolji model privatizacije kroz dokapitalizaciju i investiranje u rudnik, kako bi se maksimalno iskoristio pun kapacitet topionice. Potencijalni investitor bi stekao određeni procenat vlasništva za iznos koji se dokapitalizuje za investiciju, pre svega, u rudnike Veliki Krivelj i Cerovo i u pronalaženje novih ležišta rude. Ima više zainteresovanih investitora, a paralelno se sprovodi postupak profesionalizacije menadžmenta. Sada je situacija dobra, jer je cena bakra na svetskom tržištu oko 6 000 dolara po toni. Vlada je obrazovala Radnu grupu za „RTB Bor“, u kojoj su pripadnici rukovodstva „RTB Bor“ i predstavnici više ministarstava. Radna grupa se sastaje dva puta mesečno u Ministarstvu privrede, prati likvidnost i sva plaćanja u sklopu stand by aranžmana sa MMF. Predsednik Vlade je najavio moguće rešenje za „RTB Bor“ od strane kineskih investitora.

 U diskusiji su učestvovali Snežana B. Petrović, Aleksandar Stevanović, Studenka Kovačević, Ivan Manojlović Dragan Ugrčić i Milun Trivunac.

 a) Saglasno članu 229. Poslovnika Narodne skupštine, Odbor je većinom glasova odlučio da prihvati Informaciju o radu Ministarstva privrede za period oktobar-decembar 2016. godine;

 b) Odbor je većinom glasova usvojio Izveštaj Ministarstva privrede o stanju postupka privatizacije za oktobar 2016. godine;

 v) Odbor je većinom glasova usvojio Izveštaj Ministarstva privrede o stanju postupka privatizacije za novembar 2016. godine;

 g) Odbor je većinom glasova usvojio Izveštaj Ministarstva privrede o stanju postupka privatizacije za decembar 2016. godine;

 d) Odbor je većinom glasova usvojio Izveštaj Ministarstva privrede o stanju postupka privatizacije za januar 2017. godine;

 đ) Odbor je većinom glasova usvojio Izveštaj Ministarsva privrede o stanju postupka privatizacije za februar 2017. godine.

 e) Odbor je većinom glasova usvojio Izveštaj Ministarstva privrede o stanju postupka privatizacije za mart 2017. godine.

Osma i deveta tačka dnevnog reda **– Izveštaj o radu Ministarstva trgovine, turizma i telekomunikacija za period od 1. oktobra 2016. godine do 31. decembra 2016. godine; Izveštaj o radu Ministarstva trgovine, turizma i telekomunikacija za period od 1. januara 2017. godine do 31. marta 2017. godine**

Odbor je razmotrio Izveštaj o radu Ministarstva trgovine, turizma i telekomunikacija za period od 1. oktobra 2016. godine do 31. decembra 2016. godinei podneo Izveštaj Narodnoj skupštini.

 Odbor je razmotrio Izveštaj o radu Ministarstva trgovine, turizma i telekomunikacija za period od 1. januara 2017. godine do 31. marta 2017. godine i podneo Izveštaj Narodnoj skupštini.

 U uvodnim napomenama, predstavnici Ministarstva trovine, turizma i telekomunikacija su istakli da je u Sektoru za bilateralnu i multilateralnu ekonomsku saradnju urađen veliki broj akata, zaključaka, izveštaja i inicijativa koje su pokrenute pred Vladom, ili su prošle proceduru u Vladi. Održana su tri mešovita međuvladina komiteta: Srbija-Baden-Virtemberg, ekonomska saradnja Srbije i Mađarske i mešoviti komitet sa Češkom Republikom. Značajne su bile aktivnosti za unapređenje postojećeg Sporazuma o slobodnoj trgovini između Srbije i Republike Turske, vezane za sektor usluga. Popisan je Sporazum o ekonomsko-trgovinskoj i tehničkoj saradnji sa Vladom države Katar. Održani su brojni bileteralni susreti u cilju jačanja ekonomske saradnje i razmene. Održana je zajednička sednica Vlade Republike Srbije sa Vladom Republike Albanije, zajednička sednica sa Vladom Slovenije i zajednička sednica sa Vladom Mađarske. Veliki broj akativnosti je vođen u vezi sa Nacrtom zakona o izmenama i dopunama Zakona o izvozu i uvozu naoružanja i robe dvostruke namene, usklađivanje nacionalne kontrolne liste vezane za naoružanje, vojnu opremu i za robu dvostruke namene, kao i druge aktivnosti na harmonizaciji ovih akata sa zajedničkim kontrolnim listama koje se vode na nivou EU i sa kojima je Srbija u obavezi da se usaglašava. Održan je značajan sastanak u vezi usaglašavanja u oviru Pregovaračkog Poglavlja 30, kojim Srbija reguliše ekonomske odnose sa inostranstvom. Održani su brojni susreti ministra Ljajića sa ministrom privrede i trgovine Katara i potpisan Sporazum o poslovnoj saradnji sa Katarom. Značajne su bile aktivnosti u Odeljenju Ministarstva koje se bavi kontrolom prometa naoružanja i robe dvostruke namene, posebno vezane za povećani izvoz koji se u ovom sektoru odvija u 2015, 2016. i 2017. godini. Aktivnosti su bile značajne u okviru CEFTA grupe i CEFTA sporazuma, za unapređenje i dalju liberalizaciju trgovine, odnosno uklanjanje svih vancarinskih barijera koje postoje, imajući u vidu da je CEFTA grupa drugi spoljnotrgovinski partner Srbije i da Srbija ostvaruje značajni suficit u spoljnotrgovinskoj razmeni sa ovim zemljama. U drugom izveštajnom periodu, u Sektoru za multilateralnu i bilateralnu saradnju najznačajnije su bile aktivnosti vezane za početak međunarodne izložbe Ekspo 2017. u Kazahstanu, koja je vezana za sektor energetike. Imenovan je predsednik srpskog mešovitog komiteta i direktor Paviljona. Ostvarena je značajna saradnja sa Ministarstvom spoljnih poslova u cilju što bolje prezentacije i racionalizacije troškova za učešće na manifestaciji. U Ankari u Turskoj je održan Drugi sastanak Zajedničkog komiteta za praćenje primene Sporazuma o slobodnoj trgovini između Srbije i Turske. Srbija nastoji da se liberalizuje trgovina robama, kako bi se smanjio deficit u razmeni koji ima sa Turskom, a turska strana nastoji da se liberalizuje razmena u sektoru usluga. Održano je Sedmo zasedanje Mešovite komisije za ekonomsku saradnju između Srbije i Slovenije. Konstatovan je značajan trend rasta razmene, tako da je Srbija sada peti spoljnotrgovinski partner Slovenije, ispred Rusije. Održan je niz značajnih susreta ministra trgovine, turizma i telekomunikacija sa predsednikom Vlade Crne Gore, kao i sa najznačajnijim zvaničnicima Kraljevine Saudijske Arabije, u cilju animiranja potencijalnih investitora iz ove zemlje koji su zainteresovani za ulaganje, kako u pojedinim privrednim sektorima, tako i u turizam i u infrastrukturu u Srbiji. U okviru saradnje sa CEFTA zemljama, u ovoj godini je konačno, posle dve godine, sprovedena procedura izbora direktora, tako da će se zastoji u saradnji, nesporazumi i barijere brže rešavati. Nastavljena je uspešna saradnja sa zemljama iz EU i sa Ambasadom SAD, u cilju organizacije i promocije mehanizama kojima se olakšava i omogućava veća transparentnost u izvozu roba koje su na režimu kontrole. Rešavaju se brojni problemi u plasmanu roba u zemlje CEFTA koji se ponavljaju svake godine, kao što je sezonski plasman brašna iz Srbije u Makednoniju, plasman pojedinih građevinskih materijala na teritroju AP KiM, kao i plasman piva iz Srbije u Bosnu i Hercegovinu. U radu Sektora unutrašnje trgovine u periodu od oktobra do decembra 2016. godine, značajno je da je Vlada usvojila Strategiju razvoja trgovine Republike Srbije do 2020. godine. Usvojen je Program usaglašenosti domaćeg zakonodavstva sa Direktivom o uslugama iz 2006. godine, koji se odnosi na implementaciju Zakona o uslugama i predstavlja sve zakonodavne i nezakonodavne mere koje će se sprovesti radi implementacije Direktive o uslugama. Predlog zakona o uslugama je upućen Narodnoj skupštini. Zakon treba da doprinese razvoju uslužnog sektora u Republici Srbiji. U prethodnom tromesečju je pokrenuta inicijativa za formiranje Nacionlanog saveta za razvoj trgovine. Formirana je Radna grupa za saradnju između Ministartva trgovine, turizma i telekomunikacija i Privrede komore Srbije, koja bi trebalo da doprinese boljem funkcionisanju tržišta u Republici Srbiji. U međunarodnoj saradnji u oblasti turizma, jedna od najznačajnijih aktivnosti je partnerstvo Srbije i nemačke Pokrajine Baden-Virtemberg. Srbija je bila zemlja gost na Dunavskom salonu, održanom u martu 2016. godine, u okviru najvećeg Sajma turizma na svetu u Berlinu, a u okviru realizacije Dunavske strategije. Republika Srbija je članica Izvršnog saveta Svetske turističke organizacije Ujedinjenih nacija. To je u ovom trenutku jedna od najviših pozicija naše zemlje u sistemu Ujedinjenih nacija. Zapaženo je učešće Srbije na 15. Evropskom turističkom forumu u organizaciji Slovačke, u okviru predsedavanja EU, koji se bavio digitalnom transformacijom u turističkom sektoru u EU, u cilju pripreme za 2018. godinu, koja je proglašena za godinu turizma Evrope u Narodnoj Republici Kini. Turizam je privredna grana koja ima visok faktor povezivanja, unapređivanja i regionalne saradnje u okviru projekta Regionalnog saveta za saradnju koji se realizuje i u našoj zemlji. Vlada Republike Srbije je 17. novembra 2016. godine usvojila Strategiju razvoja turizma Republike Srbije za period od 2016. do 2025. godine. Kada je reč o upravljanju kvalitetom u turizmu i o standardima, izdato je 139 rešenja o utvrđivanju kategorija smeštaja. Udeo viših kategorija smeštaja sa četiri zvezdice dominira u smeštajnim kapacitetima u RS. Oko 30% objekata je izgrađeno u poslednjih šest do sedam godina. Odobrena je realizacija 77 infrastrukturnih projekata i projekata razvoja turizma ukupne vrednosti 640 miliona dinara. Odobreno je 13 projekata promocije, edukacije i treninga u turizmu u vrednosti od 145 miliona dinara. Budžetom je bilo predviđeno 230 miliona dinara za projekat „Vaučeri u Srbiji“. Prošle godine su svi zahtevi građana realizovani do 5. septembra. Od 650 prijavljenih ugostiteljskih objekata 630 je ispunjavalo zahteve. Najverniji gosti su bili penzioneri, njih 55,9%, zaposlena lica čija primanja ne prelaze 60 hiljada dinara 33,8%, nezaposlena lica 9% i ostale kategorije po Uredbi koji su imali mogućnost da konkurišu (lica koja ostvaruju pravo na dodatak za tuđu pomoć i negu, ratni i vojni invalidi, porodice palih boraca i dr.). Na Međunarodnom sajmu turizma u Beogradu, među 1 100 izlagača, učestovale su i Kina i Ruska Federacija. Broj posetilaca je dostigao rekordan broj od 75 hiljada posetilaca iz 56 država. Uspostavljena je, na sistemskoj osnovi, odlična saradnja u oblasti turizma sa Ruskom Federacijom, održan Drugi sastanak Radne grupe specijalizovane za turizam. Određene konkretne stvari sa tog sastanka će biti realizovane, posebno kada je reč o kontaktima tour operatora, sportista i studenata. Interesovanje za vaučere ove godine je iznad očekivanja. Do 31. marta je podnet 22 631 zahtev, što je oko jedan i po puta više nego prošle godine.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- u kojoj fazi su bilateralni pregovori sa Brazilom, Ukrajinom i SAD, kada je reč o stupanju Srbije u članstvo Svetske trgovinske organizacije i da li je članstvo u STO preduslov za zatvaranje Poglavlja 30;

- da li su pravna lica koja su se bavila reeksportom poljoprivrednih proizvoda iz EU u Rusiju prepoznala rad inspekcijskih organa i smanjila svoje delovanje koje nije u skladu sa zakonom;

- šta koči pregovore sa EU vezano za granice i objedinjeno tržište EU;

- da li je Privredna komore Srbije uspela u naporima da objedini i poveća ponudu pojedinih vrsta robe koja se izvozi na tržište Ruske Federacije i da li je država sposobna da izvesnim merama podrži plasman robe na to tržište.

 Izneto je mišljenje da su vaučeri u turizmu najbolji primer na koji način država može da podstakne neku privrednu granu i da joj da „vetar u leđa“. Ipak, potrebno je da se vodi računa da ne dolazi do dupliranja rezervacija, kako bi svi građani koji žele, mogli da iskoriste ovu mogućnost. Visoko su ocenjeni napori Ministarstva trgovine, turizma i telekomunikacija na promociji turističke ponude i privlačenju turista, posebno sa udaljenih destinacija iz Kine i Indije, kao i aktivnosti na unapređenju e-trgovine.

 U odgovoru na postavljena pitanja, izneto je da pristupanje STO ima dva segmenta: bilateralne pregovore i harmonizaciju naše regulative sa STO. U bilateralnim pregovorima, ostalo je da se finaliziraju pregovori sa Ukrajinom, SAD i Brazilom. Sporazum sa SAD je usaglašen i čeka zaključivanje ostalih bilateralnih spoprazuma. U okviru bilateralnih pregovora sa Brazilom, potrebno je usaglasiti količinu goveđeg mesa iz Brazila. Srbija će najverovatnije napraviti neki blagi ustupak i sporazumeti se o manjoj količini mesa koja bi mogla da se uvozi, pošto naša statistika ne beleži uvoz mesa iz Brazila. Kada se radi o Ukrajini, novi ministar ekonomije i trgovine Ukrajine izrazio je spremnost u razgovoru sa ministrom Ljajićem da koriguju svoj stav da Srbija mora da svede sve carinske stope na nula u razmeni sa Ukrajinom (ukrajinska strana je tražila da se izjednače uslovi u spoljnotrgovinskoj razmeni kao sa Rusijom). Ukoliko do toga dođe, ostali spoljnotrgovinski sporazumi će u kratkom periodu biti usaglašeni. U izvozu robe u Rusiju je evidentirano nekoliko problema. Jedan izvoznik svinjskog i goveđeg mesa je lažno deklarisano poreklo koje nije bilo iz Srbije, što je evidentirano od strane veterinarske inspekcije. Taj zastoj je otklonjen, nastavljen je izvoz za Rusiju, ali je ponovo od istog proizvođača bio pokušaj da se roba koja nije imala srpsko poreklo izveze po preferencijalnim stopama za Rusiju i ponovo je došlo do zastoja u izvozu. S druge strane, bilo je pritužbi fitosanitarnih inspekcijskih organa Rusije za preteran tretman pesticidima pojedinih vrsta jagodičastog voća, što je stvorilo zastoj u određenom periodu, ali nije kreiralo veću štetu, jer je brzo razrešeno. U narednom periodu treba očekivati da će ostaviti posledice na dalji izvoz srpskih proizvoda na rusko tržište obnovljena saradnja između Srbije i Turske, tradicionalnog partnera i jednog od najvećih snabdevača Rusije ovim proizvodima. Zajedno sa Ministarstvom privrede i Privrednom komorom Srbije, organizovano je nekoliko nastupa u cilju promocije srpskih proizvoda i marketinškog prodora i približavanja direktnim kupcima u regionima u Rusiji, za razliku saradnje sa velikim ruskim trgovinskim lancima u prethodnom periodu.

 U diskusiji su učestvovali Snežana B. Petrović, Aleksandra Tomić, Aleksandar Stevanović, Stevan Nikčević, Vesna Kovač i Renata Pindžo.

 Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. oktobra 2016. godine do 31. decembra 2016. godine.

 Saglasno članu 229. Poslovnika Narodne skupštine, Odbor je većinom glasova odlučio da prihvati Izveštaj o radu Ministarstva trgovine, turizma i telekomunikacija za period od 1. januara 2017. godine do 31. marta 2017. godine.

Deseta tačka dnevnog reda - **Razno**

 Predsednik Odbora je podsetila da je upućeno pozivno pismo Šemsudina Mehmedovića, predsednika Komisije za spoljnu trgovinu i carine Predstavničkog doma Parlamentarne skupštine Bosne i Hercegovine za posetu četvoročlane delegacije Odbora za privredu, regionalni razvoj, trgovinu, turizam i energetiku, u prvoj polovini ove godine, sa temom: Analiziranje trgovinske razmene između Bosne i Hercegovine i Republike Srbije – Kako prevazići postojeće barijere. Iz Odeljenja za spoljne poslove je sugerisano da Odbor prihvati poziv.

 Predložila je da Odbor prihvati poziv, da u delegaciji Odbora učestvuju narodni poslanici Snežana Paunović, Nataša Mihajlović Vacić i Gorica Gajić, da u pratnji delegacije bude Aleksandra Balać, sekretar Odbora i da termin posete bude 9. jun ili 16. jun 2017. godine.

 Odbor većinom glasova usvojio predloge predsednika Odbora.

 Predsednik Odbora je obavestila da je narodni poslanik Vladimir Marinković uspostavio saradnju sa Sekretarijatom IRENA (Međunarodna agencija za obnovljive izvore energije) i da je pokrenuo inicijativu da se u Narodnoj skupštini organizuje Regionalna konferencija o obnovljivim izvorima energije u Jugoistočnoj Evropi 7. juna ove u saradnji Odbora, Parlamentarnog foruma za energetsku politiku Srbije i Ekonomskog kokusa.

 Izneto je da bi na konferenciji učestvovali predsednici nadležnih odbora koji se bave energetikom iz parlamenata regiona Jugoistočne Evrope, predstavnici IRENA, Sekretarijata Energetske zajednice, Evropske komisije, EUFORES, Ministarstva rudarstva i energetike, Agencije za energetiku Republike Srbije, predstavnici organizacija civilnog društva, banaka i stručne javnosti.

 Imajući u vidu da će se 5. juna održati sastanak Zajedničkog komiteta Narodne skupštine Republike Srbije i Državne Dume Ruske Federacije, iznet je predlog da Odbor uputi poziv predstavniku radnog tela nadležnog za pitanja energetike Državne Dume Ruske Federacije za učešće na Regionalnoj konferenciji.

 Predsednik Odbora je obavestila da je određna od strane predsednika Narodne skupštine za izvestioca Narodne skupštine na sastanku Zajedničkog komiteta Narodne skupštine Republike Srbije i Državne Dume ruske Federacije o temi: Parlamentarna podrška ekonomske, trgovinske i kulturne saradnje u sferi poljoprivrede, energetike i turizma.

 Odbor većinom glasova usvojio predlog za prihvatanje inicijative za učešće u organizaciji Regionalne konferencije.

 U diskusiji su učestvovale Snežana B. Petrović i Aleksandra Tomić.

 Sednica je zaključena u 12 časova i 20 minuta.

 Sednica je tonski snimljena.

 SEKRETAR PREDSEDNIK

Aleksandra Balać Snežana B. Petrović